CELEX: 62012CN0243
Language: lv
Date: 2012-05-16 00:00:00
Title: Lieta C-243/12 P: Apelācijas sūdzība, ko par Vispārējās tiesas (ceturtā palāta) 2012. gada 6. marta spriedumu lietā T-64/06 FLS Plast A/S /Eiropas Komisija 2012. gada 16. maijā iesniedza FLS Plast A/S

20.10.2012   
            
            
               LV
            
            
               Eiropas Savienības Oficiālais Vēstnesis
            
            
               C 319/2
            
         Apelācijas sūdzība, ko par Vispārējās tiesas (ceturtā palāta) 2012. gada 6. marta spriedumu lietā T-64/06 FLS Plast A/S/Eiropas Komisija 2012. gada 16. maijā iesniedza FLS Plast A/S
   
   (Lieta C-243/12 P)
   2012/C 319/02
   Tiesvedības valoda – angļu
   
      Lietas dalībnieki
   
   
      Apelācijas sūdzības iesniedzēja: FLS Plast A/S (pārstāvis — M. Thill-Tayara, advokāte)
   
      Otra lietas dalībniece: Eiropas Komisija
   
      Apelācijas sūdzības iesniedzējas prasījumi:
   
   
               —
            
            
               prioritāri, atcelt Eiropas Savienības Vispārējās tiesas 2012. gada 6. marta spriedumu lietā T-64/04 un, izspriežot lietu, atcelt Eiropas Kopienu Komisijas 2005. gada 30. novembra Lēmuma lietā COMP/F/38.354 — Rūpnieciskie maisi (“Apstrīdētais lēmums”) 1. panta h) punktu un 2. panta f) punktu tiktāl, ciktāl tas attiecas uz apelācijas sūdzības iesniedzēju;
            
         
               —
            
            
               pakārtoti, atcelt Eiropas Savienības Vispārējās tiesas 2012. gada 6. marta spriedumu lietā T-64/04 tiktāl, ciktāl ar to ir noraidīti apelācijas sūdzības iesniedzējas pamati par to, lai tiktu samazināta summa, saistībā ar kuru apelācijas sūdzības iesniedzēja ir solidāri saukta pie atbildības apstrīdētajā lēmumā, un, izspriežot lietu, grozīt apstrīdētā lēmuma 2. panta f) punktu un būtiski samazināt minēto summu, izmantojot savu neierobežoto kompetenci;
            
         
               —
            
            
               katrā ziņā lai kompensētu procedūras pārmērīgo ilgumu, piešķirt apelācijas sūdzības iesniedzējai 50 % samazinājumu summai, saistībā ar kuru apelācijas sūdzības iesniedzēja ir solidāri saukta pie atbildības;
            
         
               —
            
            
               piespriest Eiropas Komisijai samaksāt apelācijas sūdzības iesniedzējai tiesāšanās un citus izdevumus, kas saistīti ar šo lietu.
            
         
      Pamati un galvenie argumenti
   
   
               1)
            
            
               Lai pamatotu savu pirmo prasījumu, apelācijas sūdzības iesniedzēja izvirza divus tiesību pamatus.
               
                           i)
                        
                        
                           Vispārējā tiesa ir piemērojusi nepareizu juridisko kritēriju apelācijas sūdzības iesniedzējas atbildībai.
                        
                     
                           ii)
                        
                        
                           Vispārējā tiesa nav pārbaudījusi, vai Komisija ir izpildījusi savu pienākumu norādīt pamatojumu, kad tā noraidīja argumentus un pierādījumus, kurus iesniegusi apelācijas sūdzības iesniedzēja, lai atspēkotu prezumpciju par mātes sabiedrības atbildību.
                        
                     
         
               2)
            
            
               Lai pamatotu savu pakārtoto prasījumu, apelācijas sūdzības iesniedzēja izvirza trīs pamatus.
               
                           i)
                        
                        
                           Izskatot to, ka Apelācijas sūdzības iesniedzēja nav apstrīdējusi faktus, kas iesniegti saskaņā ar Komisijas 1996. gada paziņojumu par naudas sodu neuzlikšanu vai to apmēra samazināšanu lietās, kas skar aizliegtas vienošanās, Vispārējā tiesa nav izbeigusi to, ka Eiropas Komisija pārkāpj tiesiskās paļāvības principu un vienlīdzības principu, kā arī neizpilda savu pienākumu norādīt pamatojumu.
                        
                     
                           ii)
                        
                        
                           Vispārējā tiesa ir pieļāvusi kļūdu tiesību piemērošanā, nepiemērojot samērīguma principu un tiesiskuma principu, kad tā izvērtēja summu, saistībā ar kuru apelācijas sūdzības iesniedzēja ir solidāri saukta pie atbildības apstrīdētajā lēmumā, un līdz ar to attiecīgi nesamazinot minēto summu.
                        
                     
                           iii)
                        
                        
                           Vispārējā tiesa ir pārkāpusi Eiropas Cilvēktiesību konvencijas 6. panta 1. punktu un Eiropas Pamattiesību hartas 41. un 47. pantu, neapsludinot spriedumu saprātīgā termiņā.